תחנות הרכבת משה דיין וראשונים יתחברו ויקצרו את הדרך לגוש דן -
תחנות הרכבת משה דיין וראשונים יתחברו ויקצרו את הדרך לגוש דן
24.01.18 / 12:45
תגים: תחנת רכבת בראשון לציון
ההתעקשות של עיריית ראשון לציון נשאה פרי * ראש העירייה התנגד שהרכבת הכבדה תעבור בין השכונות במערב העיר וכעת הוחלט על חיבור התחנות ואף הוספת תחנת רכבת חדשה בעיר * ראשון לציון תהיה העיר השלישית בישראל עם שלוש תחנות רכבת ומעלה* העבודות צפויות לצאת לדרך לקראת אמצע 2019
בשורה לתושבי העיר. תחנות הרכבת משה דיין וראשונים יחוברו, מה שיוביל לקיצור הדרך לגוש דן והגברת הנגישות והניוד בתוך העיר. ראש עיריית ראשון לציון, דב צור, דורש מזה שנים את חיבור שתי התחנות בטענה כי הדבר הכרחי לפיתוחה של העיר.
בעבר, הציגה רכבת ישראל תוואי שחוצה שכונות במערב העיר. ראש העירייה הודיע לשר התחבורה כי העירייה לא תסכים לתוואי זה. שר התחבורה שמע עמדה זו והנחה לתכנן קו רכבת סביב תוואי הקיים של כביש 431 שממשיך מזרחה, לאזור צומת ענבה, מודיעין ומגיע לתחנת מודיעין. עתה התברר כי ההתעקשות השתלמה והמדינה הודיעה על הקצאת כ–1.5 מיליארד שקל מתקציב המדינה ל–2019 לצורך הארכת מסילות רכבת ישראל לאורך כביש 431, חיבור בין התחנות ואף הקמת תחנת רכבת חדשה בסמוך למרכז העסקים שורק. ראשון לציון תהיה העיר השלישית בישראל עם שלוש תחנות רכבת ומעלה. שיפור הנגישות התחבורתית הופך את ראשון לציון ליותר אטרקטיבית בקרב חברות ועסקים הבוחרים להעתיק את מיקומם לעיר. כך למשל בחרה קבוצת דיסקונט להקים קריה פיננסית בעיר בשטח של 21 דונם שתכלול את בנק דיסקונט, בנק מרכנתיל וחברת Cal.
בשורה זו בתחום התחבורה הציבורית בעיר היא חלק מהיוזמה שמוביל ראש העירייה לפיתוח התחבורה הציבורית בעיר. נזכיר כי רק לפני כשלושה חודשים הוצג תוואי הרכבת הקלה בפני חברי ועדת תכנון ובנייה בעיריית ראשון לציון. מדובר בבשורה משמעותית שתשנה דרמטית את פני התחבורה בעיר ובכלל זה את איכות חיי התושבים. תוואי הקו החום של הרכבת הקלה יחל בבת ים, ימשיך לראשון לציון ומשם לבאר יעקב, רמלה ולוד. סך הכל אורכו של הקו יעמוד על 30 ק"מ ויהיו בו 46 תחנות. בראשון לציון הוא יחל במתחם העסקים החדש- מתחם ה-1000 ומשם יעבור דרך שד' רחבעם זאבי, רחוב לוי אשכול, שד' יצחק רבין, רחוב רוטשילד, הרצל, הכרמל, שד' ירושלים ועד לשכונת נרקיסים. הקו מתוכנן לעבור בשטח מחנה צריפין העתיד להתפנות לטובת אזורי מגורים ותעסוקה ומקשר למתחם בית החולים אסף הרופא.
צילום מהאוויר: אביב בן אור